# Casa Agustí Gil

La casa Agustí Gil, també coneguda com de l'Hostal Nilo, és un edifici situat al carrer de Josep Anselm Clavé (antigament Dormitori de Sant Francesc), 15-17, catalogat com a bé amb elements d'interès (categoria C). Actualment, hi ha un hotel.

## Història

El 1861, en aquest indret hi havia unes cases antigues. Les dels núms. 15 i 17, propietat de Rosa Esteve i Manau, vídua d'Agustí Gil i Preciós, i el seu fill Agustí Gil i Esteve, tenien un hort amb safaretjos a l'interior d'illa, al qual s'hi accedia a través d'un passatge. A la del núm. 13 hi havia la fàbrica de sabó d'Ignasi Partegàs i Fàuria, que aquell mateix any va adquirir la propietat a Francisca Javiera Barbería y Olaysola, vídua de Carles Artigas i Espinosa, i al seu fill Carlos Artigas y Barbería, naturals de l'Havana.
Poc després, Partegàs i els Gil-Esteve van pactar la regularització dels límits i servituds de cara a la reedificació d'ambdues propietats. Els Gil-Esteve van presentar el projecte del mestre d'obres Josep Calçada, mentre que Partegàs ho va fer amb el de Josep Fontserè i Mestre, i va tancar la fàbrica, continuant el negoci com a magatzemista d'oli.
El 1863, el comerciant Pere Dòria i Arnalot va adquirir en emfiteusi als Gil-Esteve una part del seu hort, així com també el del veí Josep Cladellas i Sala, propietari del núm. 23. El 1866, va presentar un projecte de prolongació del passatge amb sengles edificis a banda i banda, obra de l'arquitecte Joan Torras i Guardiola, però finalment vengué els terrenys a la societat Coma, Ciuró i Clavell per 20.000 escuts (vegeu Passatge de la Pau).
Agustí Gil i Esteve va morir el 1881, i el 1900, la vídua Rosa Rius va demanar permís per a construir un edifici a l'interior d'illa, segons el projecte del mestre d'obres Jaume Brossa i Mascaró.

## Descripció

Edifici de planta baixa i quatre pisos, amb quatre obertures per planta. Les dels baixos són d'arc escarser, mentre que les dels pisos són balcons de llinda en acord arrodonit amb els brancals i llosana de pedra de volada decreixent amb l'alçada, estant els centrals del primer i segon pis units en una balconada.

## Referències

* ↑ «Josep Anselm Clavé, carrer de». Nomenclàtor dels carrers. Ajuntament de Barcelona.
* 1 2 «Casa de l'Hostal Nilo». Catàleg de Patrimoni. Ajuntament de Barcelona.
* ↑ «Hotel Boutique La Pau».
* ↑ El Consultor. Nueva guía de Barcelona, 1863, p. 181, 232.
* ↑ El Consultor. Nueva guía de Barcelona, 1857, p. 200, 298.
* ↑ «Carlos Miguel Matías De Artigas y Barbería». geneanet. Nicolas Cárdenas.
* ↑ de Santa Cruz y Mallén, Francisco Xavier. Historia de familias cubanas, Tomo IX. Hércules, 1940, p. 288.
* ↑ AHPB, notari Gaietà Menos i Mas, manual 1.212/16, f. 17-24v, 13-01-1861.
* ↑ AHPB, notari Gaietà Menos i Mas, manual 1.212/16, f. 590v-594v, 19-11-1861.
* ↑ «Agustin Gil i Rosa Esteve. Dormitori de Sant Francesc 15-17. Enderrocar i construir casa». Q127 Foment 122C. AHCB, 18-12-1861.
* ↑ AMCB, Q127 Foment 1218 C.
* ↑ «Extinció per enderrocament i reconstrucció de l'edifici de l'activitat d'una fàbrica de sabó del carrer del Dormitori de Sant Francesc número 13, propietat d'Ignacio Pertegás». A183 Comissió de governació A-3820. AMCB, 04-04-1862.
* ↑ El Consultor. Nueva guía de Barcelona, 1863, p. 132, 257.
* ↑ AHPB, notari Ferran Moragas i Ubach, 18-12-1863.
* ↑ AHPB, notari Ferran Moragas i Ubach, 22-11-1863.
* ↑ «Pedro Doria. Dormitori de Sant Francesc. (Construir un edifici i obrir passatge)». Q127 Foment 1732 bis C. AMCB.
* ↑ AHPB, notari Ferran Moragas i Ubach, manual 1.278/94, f. 1917-1919v 10-11-1866.
* ↑ Diario de Barcelona (edición mañana), 26-01-1881, p. 1092.
* ↑ «Rosa Rius. Dormitori de Sant Francesc 15-17 (ara Josep Anselm Clavé). Obres». Q127 Foment 2455 AB. AMCB, 10-09-1900.